google/wiki40b huggingface dataset:
Katowice

Historie

Området rundt Katowice – Øvre Schlesien – har vært bebodd av etniske schlesiere fra dets tidligste historie. Det ble først styrt av den schlesiske sidegren av det piastiske dynasti. Fra 1335 ble byen del av Böhmen, og i 1526 kom den under habsburgerne. Selve byen fikk byrettigheter i 1865, og hadde siden 1742 vært under prøyssisk styre. Den var bebodd hovedsakelig av tyskere, schlesiere, jøder og polakker, og ble i 1921 del av Den andre polske republikk etter «De schlesiske oppstander», og gitt en betydelig autonomi. I 1939 ble byen erobret av Tyskland, og dens polske, schlesiske og jødiske befolkning enten drept eller fordrevet. Byen ble inntatt av Den røde armé og innlemmet i Polen i 1945, og dens tyske befolkning fordrevet. Mellom 1953 og 1956 ble byen kalt Stalinogród («Stalinbyen»).
Asordompap

Beskrivelse

Asordompap skiller seg fra dompap gjennom å ha gjennomgående blassere utfarging. Der dompaphannen er rød er asordompaphannen lys gammelrosa eller grårosa. Hunnen ligner mer på dompaphunnen og er hovedsakelig grå. Den blir omkring 16–17 cm lang og veier cirka 30 g.
Arten er standfugl og trives i lokal laurbærskog som vokser i bratte dalsider, i mai–november også i urteaktig vegetasjon i randsonen mot skogsområder. Den eter frø, knopper og bær fra mist 37 forskjellige planter. I mai forflytter fuglene seg fra cirka 700 moh. og ned i lavere elevasjoner i elvedalene for å ete frø.
Svært lite er kjent om hekkingen, annet enn at hekketiden varer fra mai til sent i august. Hunnen legger 2–3 egg i et kopp-formet rede gjort av grener, gress og mose. Redet ligger trolig cirka 5 m over bakken og bygges som regel i et laurbærtre.

Forvaltning

Asordompapen sto i ferd med å bli utryddet. For bare noen år siden var det kun i underkant av 40 par tilbake på øygruppa, men den lokale partneren til BirdLife International (Portuguese Society for the Study of Birds) tok ansvar og klarte å redde arten. Per 2016 talte bestanden mer enn 850 individer. Årsaken til nedgangen i bestanden var avskoging av laurbærskogen, som arten er helt avhengig av for å hekke og fø opp unger. Planting av nye trær ga resultater.

Annet

Det er ganske nylig funnet arkeologiske beviser for en utdødd dompap på Azorene. Den har blitt beskrevet med bakgrunn i fossiler funnet i Furna do Calcinhas, ei lita grotte på vulkanen Caldeira, som ligger på Ilha Graciosa. Den har fått det vitenskapelige navnet Pyrrhula crassa og var større enn både asordompap og dompap.
Most Evil

Most Evil er en amerikansk dokumentarserie som ble sendt på Discovery Channel fra 2006 til 2008. Programmet ble ledet av rettsmedisinsk psykiater Michael Stone fra Columbia University. I programmet bedømte Stone mordere på en «ondskapsskala» han har selv hadde utviklet, og så på forskjellige karakteristiske trekk hos forskjellige mordere, seriemordere og psykopater.
Stone har foretatt vitenskapelige undersøkelser av hundrevis av mordere, deres metoder og motiver for å utvikle hans ondskapsskala. Målestokken omfatter kategori 1, som er de som dreper i selvforsvar til kategori 22, som er psykopatiske serietorturister og –mordere. Nevrologer, psykologer og andre rettsmedisinske psykiatere blir intervjuet i programmet i forsøk på å gjennomgå og lage en profil hos beryktede mordere. Rekonstruksjoner blir vist sammen med nyhetsklipp, rapporter fra det lokale politiet og bevis.
Genetiske, nevrologiske og miljømessige faktorer blir undersøkt for å hjelpe til med å fastslå hva som driver en person til mord. Bakgrunnshistorie og tidligere betraktninger blir tatt i betraktning når personen blir plassert på ondskapsskalaen.
Sjekksum

En sjekksum (fra engelsk checksum) er en kort kode som brukes til å sjekke integriteten av data, eller den matematiske funksjonen av dataene, algoritmen, som genererer koden, ofte kalt hash-funksjon. Informasjon i sjekksummen kan ikke brukes til å rette eventuelle feil i dataene; da er den i så fall en feilrettende kode. Lengden av sjekksummer er vilkårlige konstanter, uavhengig av inndata, og kan dermed brukes der feilrettende koder ville tatt for stor plass.

Prinsipp

I stedet for å lagre eller overføre, og så sammenlikne to kopier av dataene, blir en kortere sjekksum generert fra dataene, lagret og overført sammen med dataene, og så sammenliknet med en sjekksum generert på nytt fra de lagrede eller overførte dataene. Hvis dataene har endret seg, vil sjekksummen svært sannsynlig ikke stemme med det nye innholdet; hvis den likevel gjør det, kalles det en kollisjon.
Kommunestyre- og fylkestingsvalget 2011/Rødt

Kommunevalget

Ved kommunevalget 2011 stilte Rødt reine lister i 81 av de 429 kommunene. Partiet fikk i alt 37 363 stemmer, det vil si 1,5 prosent av de avgitte stemmene. Dette er en nedgang på 0,2 prosentpoeng fra kommunevalget i 2007, men en framgang på 0,4 prosentpoeng fra stortingsvalget i 2009. Samla sett blei Rødt det åttende største partiet ved dette valget.
Det beste resultatet fikk Rødt i Risør med 12,3 prosent av stemmene.  I ytterligere fire kommuner fikk partiet over 8 prosent: Odda, Vefsn, Alstahaug og Høyanger. I åtte kommuner til blei resultatet over 5 prosent.
Partiet fikk under 1 prosent av stemmene i 29 kommuner. Det svakeste resultatet kom i Karmøy og Os med 0,3 prosent.
Rødt blei fjerde største parti i ti kommuner. Partiet er minst i 32 av kommunene der det stilte liste.
Partiet fikk i alt 57 kommunestyremandater. Rødt blei ikke representert i 47 av kommunene der partiet stilte opp. Etter konstituering av kommunestyrene hadde Rødt varaordføreren i én kommune. Dette var Knut Henning Thygesen i Risør. Thygesen var i perioden før ordfører i kommunen etter direkte valg, ei ordning som ikke fantes denne gangen.
West Suffolk

West Suffolk var et administrativt grevskap i England fra 1889 til 1974. Det bestod av den vestlige delen av dagens Suffolk. Ved lokalstyrereformen i 1974 ble grevskapet slått sammen med East Suffolk og Ipswich. Administrasjonssenteret var Bury St. Edmunds.
Grevskapet svarte til den tidligere Liberty of Saint Edmund, et administrativt område som ble opprettet av Edvard bekjenneren i 1044 og som var under abbeden av Bury St. Edmunds inntil oppløsningen av Englands klostre i det 16. århundre.
Barbu kirke

Historikk

Midt på 1800-tallet hørte Barbu til Tromøy sogn, og folk som bodde ganske nær Arendal sentrum, men likevel utenfor bygrensen, hadde Tromøy kirke som sin sognekirke, og måtte søke dit for å få utført kirkelige tjenester som barndåp, begravelse etc. Tromøy sogn omfattet på denne tiden foruten øya Tromøy også et større område på fastlandet langs Tromøysund, fra Neskilen i øst til Strømsbu i vest. Det ble  arbeidet iherdig for at Tromøy sogns fastland skulle få sin egen kirke. Men et kirkested som alle kunne enes om var umulig å finne. Det endte med at det ble bygd to kirker, en for den østlige delen, Stokken kirke på Saltrød, og en kirke for forstadsbebyggelsen omkring Arendal, Barbu kirke. I 1871 tok man initiativ til innsamling av penger, og da Barbu ble egen kommune i 1878 ble bygging av Barbu kirke den nye kommunens viktigste oppgave.
Grunnsteinen til kirken ble nedlagt i 1879 av amtmann Bonnevie. Kirken ble vigslet 17. september 1880 av biskop Jørgen Moe.
Kirkens utstyr var fra først av meget enkelt, basert på hva en i lokalsamfunnet kunne skaffe til veie.

Bygningen

Barbu kirke er en nygotisk langkirke murt av teglstein. Opprinnelig var teglmuren bare pusset innvendig, men etter en stund fant man ut at teglmaterialet ikke hadde den nødvendige kvalitet, slik at også eksteriøret måtte pusses.
Kirkeklokkene er levert av firmaet Olsen Nauen Klokkestøperi i Sem utenfor  Tønsberg.

Interiør

Alt innvendig treverk var ådret, imitert eiketre. Interiøret i Barbu kirke er meget enkelt, uten overdådighet i dekorasjonene.
Alterbildet er malt av Axel Revold i 1950, og har som motiv Jesus som de sjøfarendes frelser, et naturlig motiv i sjøfartsbyen Arendal. I koret henger et spansk maleri fra 1600-tallet med Den tornekronede Jesus som motiv. Bildet er trolig malt av en av Bartolomé Esteban Murillos elever.
Kirkens opprinnelige døpefont tilhører kirkesamlingen til Kuben (Arendal) i Arendal. Den er laget av en av de mange skipshåndverkerne i strandstedet Barbu, en treskjærer eller bilthugger som var kjent for sine galleonsfigurer. En senere døpefont ble laget av Arendals Møbelfabrikk.
Til 100-årsjubileet i 1980 ble kirken pusset opp, og den fikk da tilbake en del detaljer slik det var opprinnelig, blant annet ble alt treverk ådret. Det er 500 sitteplasser i kirken.
Godzilla (1998)

Handling

Et blendende hvitt lys fyller himmelen over de franske Polynesiske øyer. Stillehavet beveger seg, og en supertanker rammes av en enorm bølge. En enslig, livredd japansk sjømann overlever det mystiske "angrepet". Gigantiske fotspor pløyer seg vei gjennom milevis av skog og strand i Panama. Utenfor den amerikanske kysten kantrer flere skip og trekkes ned i voldsomme og uforklarlige havstrømmer hvor de øyeblikkelig og fullstendig ødelegges. Og all denne mystiske og altoppslukende ødeleggelsen holder stø kurs mot New York. Den ødeleggende kraften som er på vei mot millionbyen viser seg å være en gigantisk monsterlignende skapning som kloden aldri har sett maken til. Det enorme vesenet skaper kaos og ødeleggelser når det ankommer byen og alt forsøkes for å stoppe galskapen.
Gjennom tilfeldigheter samles en forsker, en TV-reporter, en kameramann og en gåtefull fransk etterforsker i ruinene som vesenet etterlater seg. Sammen med det amerikanske militære går de inn i en allianse for å oppklare mysteriet som ligger bak denne skapningen og forhindre den fra å legge byen i ruiner. Ved en tilfeldighet oppdager en ung kvinnelig journalist at skapningen ble til som følge av en atomulykke i Stillehavet forårsaket av de franske militære.
Etter å ha herjet i deler av byen retter de militære et voldsomt angrep mot skapningen mens det er i Hudsonelva. Etter å ha blitt truffet av flere torpedoer synker den til bunns og blir antatt død. Senere oppdages det at skapningen har lagt egg i undergrunnsbanen under Madison Square Garden. De militære får beskjed og i siste liten blir området ødelagt i et flyangrep og de nyutklekkede monstrene tilintetgjort.
31. stormlandebrigade

31. stormlandebrigade er en stormlandeavdeling i det russiske forsvaret underlagt de russiske luftlandestyrkene. Brigaden er forlagt til Uljanovsk.

Historie

Brigaden ble først oppsatt i 2015 med basis i 104. luftlandedivisjon som en del av militærreformen fra 2008.
112 – på liv och död

112 – på liv och död er et svensk dokumentarserie for som gikk på TV4 fra 2010 til 2014. Hver episode er på 60 minutter og følger ambulansearbeidere, brannmenn og politimenn i deres daglige virke. Serien er spilt inn i Västerås, Gävle, Stockholm, Kristianstad, Hässleholm og Göteborg.
Serien hadde première 16. mars 2010 på TV 4 Plus og har gitt opphav til to spin-off-serier på samme fjernsynskanal; 112 – poliser og 112 – luftens hjältar.
Wie liegt die Stadt so wüst

«Wie liegt die Stadt so wüst» er en motett skrevet påskeaften 1945 av den tyske komponist og kordirigent Rudolf Mauersberger. Motetten som av komponisten er kalt sørgemotett (tysk: Trauermotette), er skrevet for fire til sjustemt blandet kor (SSAATTB) a cappella. 
Tittelen som også er motettens innledende ord, er hentet fra Klagesangene i Det gamle testamente, der ødeleggelsen av Jerusalem beskrives: Wie liegt die Stadt so wüst, die vor voll Volks war (Hvor ensom hun ligger, den før så folkerike by). 
Motetten er skrevet under det ferske inntrykket av ødeleggelsene under andre verdenskrig, i særdeleshet bombingen av Dresden i februar 1945. Elleve av sangerne i guttekoret Dresdner Kreuzchor, som Mauersberger dirigerte, omkom under bombingen. Mauersberger selv ble lettere skadet.

Tittel

Verkets fullstendige tittel er Wie liegt die Stadt so wüst – Trauermotette nach den klageliedern Jermieae für vier- bis siebenstimmigen gemischten Chor a cappella. På norsk er motetten også kalt Klagesang for en ødelagt by.

Bakgrunn og tilblivelse

Rudolf Mauersberger som var kantor i Dresdner Kreuzkirche, oppholdt seg i Dresden da bombingen av byen begynte, 13. februar 1945. Medlemmene av Mauersbergers guttekor Dresdner Kreuzchor, søkte ned i kjelleren i skolebygningen. Bygningen ble truffet av bomber og tok fyr, allerede før den første, britiske angrepsbølgen var over. Flere av guttene forsvant fra skolebygningen i panikk, og søkte beskyttelse andre steder. 
Også Mauersbergers hus, der han oppholdt seg, brant. Han prøvde å kjempe seg frem til internatet, men ble tvunget tilbake av britenes andre angrepsbølge. Sammen med flere hundre andre mennesker kjempet han seg gjennom til Grosser Garten, men også her falt bombene. Mauersberger kom uskadd fra det, bortsett fra en lammelse i hånden. Han kom seg ut av byen før amerikanerne fortsatte bombingen om morgenen 14. februar, og dro tilbake til sitt hjem i Mauersberg, Großrückerswalde i Erzgebirge.
Kreuzkirche og det meste av korarkivet ble ødelagt i angrepene på Dresden og elleve av korguttene mistet livet. 
Noen dager senere var Rudolf Mauersberger tilbake i Dresden og hentet ut det som var igjen av notemateriale i kirken. Hjemme i Mauersberg arbeidet han deretter på Dresdner Te Deum og andre, mindre komposisjoner. Påskeaften 1945 slo det ham at Klagesangene i Det gamle testamentet, var beskrivende for ødeleggelsene under andre verdenskrig. For Mauersberger sto ødeleggelsen av Dresden fremst i minnet.
Motetten ble til i løpet av fire dager.  Den ble uroppført 4. august 1945 under den første vesper etter krigen, i den utbrente Kreuzkirche. Flere tusen mennesker hadde samlet seg ved alteret for å høre Mauersbergers sørgemotett. Verket er første del av et større korverk, Chorzyklus Dresden.

Oppførelser

Dresdner Kreuzchor under ledelse av Karl-Friedrich Beringer fremførte verket under Oslo Internasjonale Kirkemusikkfestival, 14. mars 2009. Cæciliaforeningen har siden fremført verket en rekke ganger.

Noter

Noter er utgitt på Merseburger Verlag: Edition Merseburger (EM) 418 ISMN M-2007-0517-1
Roing under Asialekene 2006

Roing under Asialekene 2006. Roing var en av flere sporter under Asialekene 2006 i Doha i Qatar. Konkurransene ble avviklet i perioden 3. til 7. desember 2006. Det var ti øvelser, fem for menn og fem for kvinner. 172 utøvere fra tjue nasjoner deltok og Kina ble beste nasjon med fem gullmedaljer foran Japan og Usbekistan med to hver.
461 Ocean Boulevard

Historie

Etter å ha blitt kvitt heroinmisbruket sitt, gav Eric Clapton en demotape til Carl Radle – tidligere bassist for Derek and the Dominos – med sanger spilt av Radle sammen med klaverspiller Dick Simms og trommeslager Jamie Oldaker. Manageren til Clapton, Robert Stigwood arrangerte det slik at Clapton kunne spille inn musikk i Criteria Studios i Miami, med Radle, Simms, Oldaker, og plateprodusent Tom Dowd. Stigwood betalte også for huset Clapton bodde i på adressen 461 Ocean Boulevard. 
Da Clapton startet innspillingen ved Criteria, ble Yvonne Elliman på korvokal og gitarist George Terry fulltidsmedlemmer av gruppen hans. På denne tiden spilte Terry albumet Burnin' av Bob Marley and the Wailers, og dette inspirerte han til å spille inn en utgave av «I Shot the Sheriff». I starten ønskte ikke Clapton å gi ut denne sangen på 461 Ocean Boulevard, men de andre i bandet overbeviste han om å ta den med. Sangen ble gitt ut som singel og ble den eneste førsteplassen Clapton fikk på den amerikanske singellista.

Mottakelse

Stephen Thomas Erlewine fra Allmusic skildret albumet som fokusert og konsistent med estetikken til Eric Clapton. I Blender sin anmeldelse av albumet i 2004 (spesialutgaven) kaller Jon Pareles Eric Clapton-tiden med Cream for langt bedre enn Clapton på 461 Ocean Boulevard, fordi han mente det var noe anstrengt synging på 461 Ocean Boulevard. Pareles skildrer også versjonen til Clapton av «I Shot the Sheriff» som en kopi av det originale arrangement. Han hyllet sangen «Let It Grow», men kritiserte den for å være for lik «Stairway to Heaven». Robert Christgau kalte albumet ærlig og banebrytande for Clapton, men hyllet coversangene som de beste på albumet. Ken Emerson i Rolling Stone kalte gitarspillingen til Clapton lite merkverdig og kritiserer Clapton for å gjemme seg bak de andre musikerne, som utenom Jamie Oldaker, ikke var særlig gode. Emerson kritiserer også Clapton for å bruke dobro på albumet, men kaller «Let It Grow» et høydepunkt.
Laksetrapp

Laksetrapp er en kunstig innretning i vassdrag laget for at fisk skal kunne svømme forbi fosser, dammer eller andre hindringer og få tilgang til vassdraget ovenfor hindringen. De bygges ofte som små kulper forbundet med en vannrenne.
Mange laksetrapper er laget i forbindelse med at elver er regulert til vannkraftutbygging. En av Europas lengste laksetrapp ligger i Granfossen i Verdalselva.

Konstruksjoner

Laksetrappen er en innretning som er konstruert for å få gytefisk til å vandre høyere opp i vassdrag. Dette er vanligvis anadrome fiskearter som laks eller ørret. Derav har fisketrapper også ofte blitt kalt for laksetrapp.
Det finnes en noen ulike prinsipper for å bygge en laksetrapp. Den vanligste typen er en kulpetrapp. Der hopper fisken fra kulp til kulp inntil hindringen er forsert. En slik trapp er bygget i Aulivassdraget ved Lensberg rett ved siden av avkjøringen fra E18 mot Ramnes i Tønsberg kommune. Trinnhøyden er her på ca. 45 cm og totalt 7 kulper. Trappa er laget av kumringer på 2 meter i diameter som er fundamentert på pukk og støpt inn slik at flommer ikke tar med seg disse. På toppen har det dessuten vært en stokk som var innrettet slik at den skulle avvise rekved og annet søppel som kunne komme ned i trappa ved flom. Innløpet i trappa ligger litt lavere enn demningen slik at vannføringen ivaretas lengst mulig periode. Den øverste kulpen i trappa er laget slik at en kan sette ned en fiskefelle for prøvefisking og derved kontroll på fiskevandringen. Det er tatt laksefisk opptil 90 cm lengde i fella under prøvefisket som er utført etter tillatelse fra Fylkesmannen i Vestfold.
I Målselvfossen i Troms fylke er det en kulpetrapp som i tillegg har bygget en kulp med en glassvegg. Utenfor glassveggen er det gangbro som gir mulighet til å se fisken vandre opp trappa når det er gytesesong. Fiskesjået eller fiskestudioet er artig skue for nysgjerrige forbipasserende.
Et annet og mer sjeldent prinsipp for fisketrapp er motstrømstrappa. Denne er blant annet bygget i Skiensvassdraget, nærmere bestemt i Klosterfossen i 1886 og ble utbedret i 1969. Trappa er 20 meter lang og 5,5 meter høy. Det slippes på ca. 1 kubikkmeter vann per sekund. Trappa skal fungere bra.
I nyere tid er det kommet et annet prinsipp for å frakte fisk oppstrøms med svært lavt vannforbruk. Dette er en fiskeheis. Fiskeheisen er utført kun ett sted i landet, nærmere bestemt ved Næs Jernverksmuseum. Dette er et rør som går fra vannspeilet på oversiden av dammen/hindringen og ned til under vannspeilet på nedsiden. Når det kommer fisk inn i røret vil automatikk oppdage dette og lukke fella. Deretter vil vanntilsiget heve vannspeilet inntil fisken er sluset opp til neste vannspeil. Metoden skal fungere bra.
Like viktig som å få fisken opp for å gyte er det imidlertid å la smolten kunne vandre ut til havet igjen. Dette bør vies like mye oppmerksomhet i planleggingen av fisketrapper som selve trappa.
Motorola 68040

Motorola 68040 er tidligere CISC mikroprosessor som ble lansert av Motorola. Mikroprosessoren ble lansert i 1991 og var etterfølgeren til Motorola 68030.
Rusavhengighet

Rusavhengighet beskriver en tilstand der en person opplever å ha en sterk, nærmest uovervinnelig trang til stadig å oppsøke rus som en del av sitt liv. Siden de aller fleste rusmidler fører med seg en tilvenning, vil tilstanden etter hvert kunne gli over i:
Rusmiddelavhengighet som er en tilstand der et individ må ha stadige tilførsler av et rusmiddel for å oppleve å fungere, eller for å unngå abstinenssymptomer.
Det skilles ofte mellom fysisk og psykisk avhengighet. En annen måte å skille på er etter hvilket rusmiddel en er avhengig av.
Hilyotrogus

Utseende

Middelsstore, ovale, ensfarget lysbrune oldenborrer. Oversiden er ikke påfallende punktert eller hårete.

Utbredelse

Denne gruppen er utbredt i det østlige Palearktis og Sørøst-Asia.
Finlandshette

Finlandshette (også kalt balaklava) er en hetteliknende lue som dekker hele hodet og halsen unntatt ansiktet. Det finnes også varianter med åpninger bare for øynene, eller for øyne og munn, og hodeplagget er derfor også brukt som maske. Finlandshetter brukes særlig som fritids- eller arbeidsplagg til vern mot vær og vind, særlig snø og kulde, og passer under en hjelm. De kan også brukes for å beskytte mot ild eller for å skjule identiteten til bæreren. Det tradisjonelle materialet er ull, men moderne hetter lages også i andre materialer, for eksempel fleece, vindtette tekstiler eller neoprenskum. Finlandshettene kan rulles opp og brukes som vanlig lue dersom det ikke er nødvendig å dekke hele hodet.

Spesialversjoner

Hettene finnes også i spesialiserte versjoner, for eksempel i form av uniformsplagg for politi og militærstyrker. De er da gjerne laget i spesielle flammehemmende materialer, slik at de både skjuler bærerens identitet og gir en viss beskyttelse mot flammer.

For barn

For barn er plagget gunstig for lek i snøen, og kaldt vær. Plaggene for barn er gjerne tilpasset med ekstra lang hals. Passformen rundt ansiktet er avgjørende for hettens vern mot vind og snø.
Marius Bodin Larsen

Starten

Larsen var bassist i rockebandene Ultra Uglies (1988–1990), Dustsucker (1990–1993) og Intellecto (1996–2000). Han begynte sin lydteknikerkarriere som lydansvarlig i Arendal Rock Klubb i 1991, og i 1993 begynte han på Norsk Lydskole. Han var så sivilarbeider hos Akershus musikkråd fra 1995 til 1997.

Lydstudio

I 1997 etablerte han lydstudioet Audio Tree, og deretter studioet Crystal Canyon i 2001, sammen med Knut Schreiner og Anders Møller.  Studioet har vært knyttet til artister som Turboneger, Euroboys, Serena Maneesh, Kåre Virud, Maria Solheim, The Low Frequency in Stereo med flere. Larsen var lydansvarlig da Turboneger gjorde comeback under Quartfestivalen i 2002. Han har medvirket i en rekke teater- og konsertproduksjoner (f.eks. Zoo Story, Black Box 1995) festival- og turnevirksomhet (Norwegian Wood, Quartfestivalen) musikkvideoer osv.

Etter hans død

Tirsdag 29. mai 2007 ble det holdt minnekonsert over Larsen på Blå i Oslo. Med på konserten deltok blant andre Serena Maneesh, Kåre and the Cavemen, King Midas og Dharma. Det ble utgitt et musikkalbum i anledningen. En sending av Lydverket handlet også om Larsen, hvor det ble gjort intervjuer av medlemmer av band som samarbeidet med Larsen, og det ble spilt sanger fra album som Larsen var involvert i. Sendingen ble sendt 28. mai 2007 på NRK P3.
Palatinerhøyden

Palatinerhøyden (latin: Collis Palatium) er den sentrale av Romas sju høyder og den eldste delen av byen. Den er 40 meter høy og grenser til både Forum Romanum, Circus Maximus og Colosseum. Høyden er oppkalt etter Pales, i romersk mytologi gudinne over saugjeterne, og videre er «Palatin» det etymologiske opphavet til ordet «palass».

Mytologi

Ifølge romersk mytologi var det på Palatinerhøyden at Romulus og Remus ble funnet av ulvemora som holdt dem i live. Ifølge dette sagnet fant gjeteren Faustulus spedbarna, og sammen med kona si, Acca Larentia, oppfostret han dem. Da de ble eldre, var det her Romulus valgte å bygge Roma.

Historie

Roma har sitt opphav på Palatinerhøyden, og nylige utgravninger har vist at det har bodd folk her fra siden om lag 1000 f.Kr.
Mange rike romere i Den romerske republikken (510 f.Kr. – om lag 44 f.Kr.) bodde her. Ruinene av palassene til Augustus (63 f.Kr. – 14 e.Kr.), Tiberius (42 f.Kr. – 37 e.Kr.) og Domitian (51 – 96) er fortsatt synlige. Augustus bygde også et tempel til Apollo her, ved siden av huset sitt.
Palatinerhøyden var også stedet der festivalen Lupercalia ble holdt.